นิวไฮ! GDP เวียดนาม Q2 ปีนี้โตสุดในรอบ 10 ปี ขยายตัว 7.72%
สำนักงานสถิติของเวียดนาม เปิดเผยตัวเลขผลิตภัณฑ์มวลรวมภายในประเทศ ไตรมาส 2 ปีนี้โตแบบก้าวกระโดดขยายตัว 7.72% สูงสุดในรอบ 10 ปี ขณะที่การส่งออก “กาแฟ-ข้าว-ยาง” ดีต่อเนื่อง
สำนักงานสถิติของเวียดนาม เปิดเผยตัวเลขผลิตภัณฑ์มวลรวมภายในประเทศ ไตรมาส 2 ปีนี้โตแบบก้าวกระโดดขยายตัว 7.72% สูงสุดในรอบ 10 ปี ขณะที่การส่งออก “กาแฟ-ข้าว-ยาง” ดีต่อเนื่อง
29 มิ.ย. 2565

ผู้สื่อข่าวรายงานว่า สำนักงานสถิติของเวียดนาม รายงานว่า ผลิตภัณฑ์มวลรวมภายในประเทศ (GDP) ไตรมาส 2/2565 ขยายตัว 7.72% เมื่อเทียบเป็นรายปี ซึ่งเป็นการขยายตัวเร็วที่สุดในรอบเกือบ 10 ปี และดีกว่าที่นักวิเคราะห์คาดการณ์ไว้ เป็นผลมาจากการฟื้นตัวด้านการส่งออกและการผลิต ซึ่งช่วยชดเชยผลกระทบจากการแพร่ระบาดของโรคโควิด-19 และการปรับตัวของราคาน้ำมันในตลาดโลก
ส่วน GDP ในช่วงครึ่งแรกของปี 2565 ขยายตัวที่ระดับ 6.42% เมื่อเทียบเป็นรายปี สูงกว่าที่นักวิเคราะห์คาดการณ์ไว้ที่ 5.5% และใกล้เคียงกับกรอบเป้าหมายการขยายตัวทั้งปีที่รัฐบาลเวียดนามกำหนดไว้ที่ 6%-6.5%
โดยสำนักงานสถิติระบุว่า เศรษฐกิจเวียดนามในช่วง 6 เดือนแรกของปีนี้ฟื้นตัวเกือบทุกภาคส่วน นำโดยภาคการผลิต ส่งออก ค้าปลีก ภาคธนาคาร และธุรกิจประกัน ขณะที่รัฐบาลยังจับตาราคาสินค้าที่จำเป็นอย่างใกล้ชิด โดยเฉพาะราคาผลิตภัณฑ์ปิโตรเลียมในช่วงครึ่งหลังของปีนี้ เพื่อประเมินสถานการณ์เงินเฟ้อในประเทศ
นอกจากนี้ยังพบ ดัชนีราคาผู้บริโภค (CPI) ของเวียดนามในเดือนมิถุนายนปรับตัวขึ้น 3.3% เมื่อเทียบเป็นรายปี ขณะที่รัฐบาลกำหนดเป้าหมายเฉลี่ยของเงินเฟ้อในปีนี้ไว้ที่ 4%
ขณะที่ยอดส่งออกในเดือนมิถุนายนปรับตัวแบบก้าวกระโดดสูงขึ้น 20% และยอดนำเข้าเพิ่มขึ้น 16.3% โดยยอดส่งออกกาแฟเดือนมิถุนายนปรับเพิ่มขึ้น 13.3% แตะ 145,000 ตัน, ยอดส่งออกข้าวเดือนมิถุนายนพุ่งขึ้น 72% แตะ 750,000 ตัน และยอดส่งออกยางเดือนมิถุนายนปรับเพิ่มขึ้น 16.5% แตะ 180,000 ตัน